C 260/3

ET

Kokkuvõte Euroopa Andmekaitseinspektori arvamusest soovituse kohta võtta vastu nõukogu otsus, millega volitatakse komisjoni alustama läbirääkimisi Euroopa Liidu ja Norra Kuningriigi vahelise käibemaksu valdkonnaga seotud halduskoostööd, pettustevastast võitlust ja nõuete sissenõudmist käsitleva lepingu muutmiseks

(Arvamuse täistekst (inglise, prantsuse ja saksa keeles) on Euroopa Andmekaitseinspektori veebilehel www.edps.europa.eu)

(2022/C 260/03)

Euroopa Komisjon esitas 26. aprillil 2022 ettepaneku soovituse kohta võtta vastu nõukogu otsus, millega volitatakse komisjoni alustama läbirääkimisi Euroopa Liidu ja Norra Kuningriigi vahelise käibemaksu valdkonnaga seotud halduskoostööd, pettustevastast võitlust ja nõuete sissenõudmist käsitleva lepingu muutmiseks (edaspidi „ettepanek“).

Ettepaneku eesmärk on muuta praegu Euroopa Liidu ja Norra Kuningriigi vahel kehtivat halduskoostöölepingut (edaspidi „leping“). Leping võimaldab ELi liikmesriikidel ja Norral teha koostööd, et võidelda käibemaksupettuste vastu ja abistada üksteist käibemaksuga seotud nõuete sissenõudmisel samal viisil, nagu seda teevad ELi liikmesriigid nõukogu määruse (EL) nr 904/2010 (1) ja nõukogu direktiivi 2010/24/EL (2) alusel. Lepingu muutmine võimaldaks teha Norraga halduskoostööd uute koostöövahenditega, mis sarnanevad nõukogu määrusega (EL) 2018/1541 (3) muudetud määruses (EL) nr 904/2010 kehtestatud vahenditele.

Ettepaneku lisa sisaldab läbirääkimisjuhiseid, et muuta lepingut viisil, et see hõlmaks halduskoostööd teabevahetuse valdkonnas, kasutades muid vahendeid kui tüüpvormid, ühiseid haldusuurimisi ja Eurofisci järelmeetmeid, mis võeti kasutusele määrusega (EL) 2018/1541. Läbirääkimisjuhistes osutatakse ka vajadusele asendada viide kehtetuks tunnistatud direktiivile 95/46/EÜ Euroopa Parlamendi ja nõukogu (4) viitega määrusele (EL) 2016/679 Euroopa Parlamendi ja nõukogu (5) (edaspidi „isikuandmete kaitse üldmäärus“).

Euroopa Andmekaitseinspektor võtab teadmiseks andmekaitsemeetmed, mis tulenevad määruse (EL) nr 904/2010 (muudetud määrusega (EL) 2018/1541) artikli 55 lõikes 5 sätestatud eesmärgi piiritlemise ja säilitamise piiramise põhimõttest, mis on Norra ja ELi liikmesriikide vahelise koostöö alus. Euroopa Andmekaitseinspektor soovitab siiski lisada läbirääkimisjuhistesse selge viite nendele kaitsemeetmetele.

Euroopa Andmekaitseinspektor võtab teadmiseks lepingus juba sisalduvad isikuandmete kaitsega seotud kaitsemeetmed. Siiski soovitab andmekaitseinspektor viia lepingu artikli 6 lõige 7 paremini sisuliselt vastavusse isikuandmete kaitse üldmääruse V peatüki sätetega.

Samuti soovitab Euroopa Andmekaitseinspektor lisada ettepaneku põhjendusse viite Euroopa Andmekaitseinspektoriga konsulteerimisele.

1. SISSEJUHATUS

1. Euroopa Komisjon esitas 26. aprillil 2022 ettepaneku soovituse kohta võtta vastu nõukogu otsus, millega volitatakse komisjoni alustama läbirääkimisi Euroopa Liidu ja Norra Kuningriigi vahelise käibemaksu valdkonnaga seotud halduskoostööd, pettustevastast võitlust ja nõuete sissenõudmist käsitleva lepingu muutmiseks ( 6 ) (edaspidi „ettepanek“).

2. Ettepaneku eesmärk on muuta Euroopa Liidu ja Norra Kuningriigi vahelist käibemaksu valdkonnaga seotud halduskoostööd, pettustevastast võitlust ja nõuete sissenõudmist käsitlevat lepingut (edaspidi „leping“) ( 7 ) , lisades sellesse uued vahendid, mis võimaldaksid teha paremat koostööd ja tõhustaksid pettustevastast võitlust, tuues seega kasu mõlemale lepingupoolele (Norrale ja liikmesriikidele) ( 8 )

3. Käesolev Euroopa Andmekaitseinspektori arvamus esitatakse määruse (EL) 2018/1725 (ELi isikuandmete kaitse määrus) artikli 42 lõike 1 kohaselt vastusena Euroopa Komisjoniga konsulteerimisele 28. aprillil 2022.

5. JÄRELDUSED

18. Eelnevast lähtudes esitab Euroopa Andmekaitseinspektor järgmised soovitused: (1) lisada läbirääkimisjuhistesse selge viide andmekaitsemeetmetele, mis tulenevad määruse (EL) nr 904/2010 (muudetud määrusega (EL) 2018/1541) artikli 55 lõikes 5 sätestatud eesmärgi piiritlemise ja säilitamise piiramise põhimõttest; (2) lisada läbirääkimisjuhistesse viide vajadusele viia lepingu artikli 6 lõike 7 sätted vastavusse isikuandmete kaitse üldmääruse V peatüki asjakohaste sätetega; (3) lisada ettepaneku põhjendusse viide Euroopa andmekaitseinspektoriga konsulteerimisele.

Brüssel, 20. juuni 2022 Wojciech Rafał WIEWIÓROWSKI

(1) Nõukogu määrus (EL) nr 904/2010, 7. oktoober 2010, halduskoostöö ning maksupettuste vastase võitluse kohta käibemaksu valdkonnas (ELT L 268, 12.10.2010, lk 1).

(2) Nõukogu direktiiv 2010/24/EL, 16. märts 2010, vastastikuse abi kohta maksude, maksete ja teiste meetmetega seotud nõuete sissenõudmisel (ELT L 84, 31.3.2010, lk 1).

(3) Nõukogu määrus (EL) 2018/1541, 2. oktoober 2018, millega muudetakse määruseid (EL) nr 904/2010 ja (EL) 2017/2454 seoses meetmetega, millega tõhustatakse halduskoostööd käibemaksu valdkonnas (ELT L 259, 16.10.2018, lk 1).

(4) Euroopa Parlamendi ja nõukogu 24. oktoobri 1995. aasta direktiiv 95/46/EÜ üksikisikute kaitse kohta isikuandmete töötlemisel ja selliste andmete vaba liikumise kohta (EÜT L 281, 23.11.1995, lk 31).

(5) Euroopa Parlamendi ja nõukogu määrus (EL) 2016/679, 27. aprill 2016, füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).

(6) COM(2022) 166 final.

(7) Euroopa Liidu ja Norra Kuningriigi vaheline käibemaksu valdkonnaga seotud halduskoostööd, pettuste vastast võitlust ja nõuete sissenõudmist käsitlev leping (ELT L 195, 1.8.2018, lk 3).

(8) COM(2022) 166 final, lk 2.